РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/179-23

5. септембар 2023. године

Б е о г р а д

З А П И С Н И К

19. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 4. СЕПТЕМБРА 2023. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милица Обрадовић, Милосав Милојевић, Милија Милетић, Драган Јовановић, мр Акош Ујхељи, Дијана Радовић, Зоран Сандић, Мирослав Алексић, др Ненад Митровић, Марко Ристић, Дејан Игњатовић и Милован Јаковљевић.

Седници је присуствовао заменик члана Одбора: Ђорђо Ђорђић (заменик др Анне Орег).

Седници нису присуствовали чланови Одбора: Момир Стојилковић и Ило Михајловски, нити њихови заменици.

Седници је присуствовао и народни посланик Александар Јерковић, који није члан Одбора.

Седници су присуствовали представници Министарства пољопривреде, шумарства и водопривреде: Вељко Одаловић, државни секретар и Милица Ђурђевић, државни секретар.

Седници је присуствовала представница Министарства финансија: Драгана Ђорђевић, Сектор буџета.

Пре утврђивања дневног реда, његову измену предложио је председник Одбора Маријан Ристичевић, тако да се повлачи 1. тачка предложеног дневног реда, а да се дневни ред допуни тачком: Разматрање Предлога закона о изменама и допунама Закона о буџету Републике Србије за 2023. годину, Раздео 24 - Министарство пољопривреде, шумарства и водопривреде, који је поднела Влада (број 400- 1654/23 од 2. септембра 2023. године). Одбор је већином гласова (11 за, 1 није гласао) прихватио овај предлог за измену дневног реда.

Председник Одбора је потом затражио да се чланови Одбора изјасне о целокупном дневном реду, те је Одбор већином гласова (12 за, 1 није гласао) усвојио следећи:

Д н е в н и р е д:

1. Разматрање Предлога закона о изменама и допунама Закона о буџету Републике Србије за 2023. годину, Раздео 24 - Министарство пољопривреде, шумарства и водопривреде, који је поднела Влада (број 400- 1654/23 од 2. септембра 2023. године).

Пре почетка расправе о тачки дневног реда, усвојени су записници 17. и 18. седнице Одбора, које су одржане 1. и 25. августа 2023. године, у тексту у коме су и предложени. Записници су усвојени једногласно (13 за).

Прва тачка дневног реда - Разматрање Предлога закона о изменама и допунама Закона о буџету Републике Србије за 2023. годину, Раздео 24 - Министарство пољопривреде, шумарства и водопривреде, који је поднела Влада**.**

Драгана Ђорђевић, из Сектора буџета Министарства финансија је изнела основне информације из Предлога закона о изменама и допунама Закона о буџету Републике Србије за 2023. годину, односно ребаланса буџета за 2023. годину. Укупни расходи и издаци буџета Републике Србије износе 2.132 милијарде динара и ребалансом буџета су ревидирани на више за 24 милијарде у односу на издатке и расходе планиране Законом о буџету Републике Србије за 2023. годину. Ребалансом буџета за 2023. годину на расходној страни опредељују се средства за примену нових мера које утичу на доходак становништва, потом измене у политици пољопривредних субвенција као и прерасподела средстава за унутрашњу интервенцију у енергетици. Оцењено је да постоји фискални простор који се може искористити за побољшање економског положаја појединих категорија становништва а односи се на ванредну индексацију пензија од 5,5%, повећање плата у истом проценту за запослене у просвети и за одређене категорије запослених у здравству, као и једнократну помоћ за мајке или очеве са децом до 16 година. Расходи корисника су кориговани на основу извршења за претходни период и процене средстава потребних до краја године. Овим ребалансом предвиђени су укупни буџетски приходи у износу од 1.904 милијарде динара што је за око 61 милијарду динара више од износа који је предвиђен оригиналним буџетом за 2023. годину. Планиран је фискални дефицит од око 227,5 милијарди динара. Министарству пољопривреде, шумарства и водопривреде ребалансом буџета опредељен је износ од 114,4 милијарде динара што представља повећање од 34,7 милијарде динара у односу на иницијални буџет, односно увећање од 44%. Учешће субвенција у пољопривреди у укупним субвенцијама на нивоу државе је 45% што представља највеће учешће у укупним субвенцијама. У односу на иницијални буџет, ребалансом су повећане субвенције у пољопривреди за око 32 милијарде динара и износе 100,1 милијарду динара, нагласила је на крају представница Министарства финансија.

У наставку седнице ребаланс је образлагала Милица Ђурђевић, државни секретар у Министарству пољопривреде, шумарства и водопривреде. Нагласила је да је у оквиру буџета Управе за аграрна плаћања иницијални буџет износио 63,5 милијарде, а да је ребалансом планирано повећање од 31, 9 милијарди тако да укупан буџет за 2023. годину, након ребаланса, у Управи за аграрна плаћања износи 97,2 милијарде динара. Од тога је планирано да се потроши за директна плаћања 68,7 милијарди динара, за мере руралног развоја 14,5 милијарди динара, за кредитну подршку 1,298 милиона динара, посебне подстицаје 250 милиона динара, правила и мере уређења тржишта 3,24 милијарде динара, ИПАРД субвенције 6,3 милијарде динара и за пројекат тржишно орјентисане пољопривреде 2,2 милијарде динара. Такође, у оквиру буџета Републичке дирекције за воде иницијални буџет износио је 5,3 милијарде, након ребаланса буџет ће износити 7,33 милијарде динара а планирано је повећање од 2,28 милијарде динара које ће се потрошити за финансирање послова одбране од поплава. Иницијални буџет Управе за ветерину је износио 4,8 милијарди динара, планирано је повећање од 500 милиона динара, средства би требало да се потроше на спречавање ширења и на сузбијање заразних болести животиња афричке куге као и за накнаду штете власницима болесних животиња. У оквиру буџета Управе за шуме планирано је повећање од 51,8 милиона динара, у плану је да се потроши 29 милиона динара за одржавање, развој и унапређење шумарства. Када је реч о Управи за заштиту биља планирано је повећање за 404 милиона динара које би требало да се потроши на мере спровођења фитосанитарних инспекција.

Вељко Одаловић, државни секретар у Министарству пољопривреде, шумарства и водопривреде, је ослањајући се на претходна излагања додао да се опредељеним средствима, која су значајно увећана овим ребалансом, већ зна намена и да ће се трошити искључиво на приоритете односно на ставке које су у претходном периоду идентификоване као проблем.

Милица Ђурђевић, државни секретар у Министарству пољопривреде, шумарства и водопривреде је у наставку седнице истакла да финансијски посматрано проценат реализације иницијалног буџета је око 70%. Што се тиче структуре средстава, односно износа средстава од 34 милијарде који су планирани повећањем кроз ребаланс, пројекције су урађене детаљно и та средства ће бити сасвим довољна да се исплате сва заостала дуговања. Када је у питању кредитна подршка ту су, такође, планирана додатна средства а последица су повећање референтних каматних стопа. Уведене су нове мере у делу тржишних интервенција а то су субвенције за кондиторе за млеко у праху и нова мера за субвенционисање камата за подршку малинарима за кредите за хладњаче.

У дискусији су учествовали народни посланици: Маријан Ристичевић, Милија Милетић, Милован Јаковљевић, Дејан Игњатовић, др Ненад Митровић, Мирослав Алексић, Драган Јовановић, Верољуб Матић и Александар Јерковић.

Одбор је већином гласова (9 за, 2 против, 2 уздржана, 1 није гласао), а на основу члана 173. став 1. Пословника Народне скупштине закључио да поднесе Народној скупштини следећи

 И з в е ш т а ј

 Одбор је у складу са чланом 173. став 2. Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету Републике Србије за 2023. годину, Раздео 24 - Министарство пољопривреде, шумарства и водопривреде, који је поднела Влада.

 За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Пошто других питања и предлога није било, седница је закључена у 12,40часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Бранка Златовић Маријан Ристичевић